ET

NÕUKOGU OTSUS (EL) 2015/1860,

13. oktoober 2015,

millega määratakse kindlaks Euroopa Liidu nimel vastu võetav seisukoht Euroopa Liidu ja Armeenia Vabariigi vahelise viisade väljastamise lihtsustamise lepingu alusel moodustatud ühiskomitees seoses ühiskomitee töökorra vastuvõtmisega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 77 lõike 2 punkti a koostoimes artikli 218 lõikega 9,

võttes arvesse nõukogu 22. oktoobri 2013. aasta otsust 2013/628/EL Euroopa Liidu ja Armeenia Vabariigi vahelise viisade väljastamise lihtsustamise lepingu sõlmimise kohta (1),

võttes arvesse Euroopa Komisjoni ettepanekut

ning arvestades järgmist:

Lepingu artiklis 12 on sätestatud, et lepinguosalised moodustavad ekspertide ühiskomitee („komitee”).

Lepingu artikli 12 lõikes 4 on sätestatud, et ühiskomiteel tuleb tuleb võtta vastu oma töökord.

Seetõttu on asjakohane määrata kindlaks liidu nimel vastu võetav seisukoht komitees seoses selle töökorra vastuvõtmisega,

ON VASTU VÕTNUD KÄESOLEVA OTSUSE:

Artikkel 1

1. Euroopa Liidu nimel vastu võetav seisukoht Euroopa Liidu ja Armeenia Vabariigi vahelise viisade väljastamise lihtsustamise lepingu alusel moodustatud ühiskomitees seoses selle töökorra vastuvõtmisega põhineb käesolevale otsusele lisatud ühiskomitee otsusel.

2. Liidu esindajad ühiskomitees võivad otsustada teha nimetatud otsuse eelnõus tehnilisi parandusi ilma nõukogu täiendava otsuseta.

Artikkel 2

Käesolev otsus jõustub selle vastuvõtmise kuupäeval.

(1) ELT L 289, 31.10.2013, lk 1.

(2) ELT L 289, 31.10.2013, lk 2.

EELNÕU

EUROOPA LIIDU JA ARMEENIA VABARIIGI VAHELISE VIISADE VÄLJASTAMISE LIHTSUSTAMISE LEPINGU ALUSEL MOODUSTATUD ÜHISKOMITEE OTSUS nr …/2015,

…,

töökorra vastuvõtmise kohta

ÜHISKOMITEE,

võttes arvesse Euroopa Liidu ja Armeenia Vabariigi vahelist viisade väljastamise lihtsustamise lepingut („leping”), eriti selle artikli 12 lõiget 4,

arvestades, et kõnealune leping jõustus 1. jaanuaril 2014,

ON VASTU VÕTNUD KÄESOLEVA OTSUSE:

Artikkel 1

Eesistumine

Ühiskomitee („komitee”) eesistujad on ühiselt Euroopa Liidu esindaja ja Armeenia Vabariigi esindaja.

Artikkel 2

Komitee ülesanded

1. Vastavalt lepingu artikli 12 lõikele 2 on komiteel eelkõige järgmised ülesanded:

a) jälgida lepingu rakendamist;

b) esitada ettepanekuid lepingu muutmiseks või täiendamiseks;

c) lahendada lepingu tõlgendamise või kohaldamise üle tekkivaid vaidluseid.

2. Lepingu rakendamise hõlbustamiseks võib komitee leppida kokku soovitustes, mis sisaldavad juhiseid või parimaid tavasid.

Artikkel 3

Koosolekud

1. Komitee koguneb vajadust mööda emma-kumma lepinguosalise taotlusel, kuid vähemalt üks kord aastas.

2. Koosolekuid korraldavad lepinguosalised kordamööda, kui ei ole teisiti kokku lepitud.

3. Komitee koosolekutele kogunetakse kaaseesistujate kutsel.

4. Kaaseesistujad määravad kindlaks koosoleku kuupäeva ja vahetavad aegsasti, võimaluse korral 14 päeva enne koosolekut, asjakohaseid dokumente, et tagada piisav ettevalmistus.

5. Logistilised küsimused lahendab koosoleku korraldaja.

Artikkel 4

Delegatsioonid

1. Lepinguosalised teavitavad teineteist oma delegatsioonide kavandatavast koosseisust vähemalt seitse päeva enne koosolekut.

2. Euroopa Liitu esindab komisjon, keda abistavad liikmesriikide eksperdid.

Artikkel 5

Koosoleku päevakord

1. Kaaseesistujad koostavad iga koosoleku esialgse päevakorra hiljemalt 14 päeva enne koosolekut. Esialgne päevakord hõlmab punkte, mille päevakorda võtmise suhtes on üks kaaseesistujatest saanud taotluse hiljemalt 14 päeva enne koosolekut.

2. Mõlemad lepinguosalised võivad teise nõusolekul lisada esialgsesse päevakorda punkte igal ajal enne koosolekut. Esialgsesse päevakorda punktide lisamise taotlus saadetakse kirjalikult ja seda võetakse arvesse vastavalt võimalustele.

3. Lõpliku päevakorra võtavad vastu kaaseesistujad iga koosoleku alguses. Esialgses päevakorras veel registreerimata punkti võib päevakorda arvata lepinguosaliste nõusolekul ja seda käsitletakse vastavalt võimalustele.

Artikkel 6

Koosoleku protokoll

1. Korraldava lepinguosalise kaaseesistuja valmistab ette koosoleku protokolli kavandi niipea kui võimalik.

2. Üldiselt märgitakse protokolli iga päevakorrapunkti kohta:

a) komiteele esitatud dokumendid;

b) seisukohad, mille lisamist lepinguosaline on taotlenud, ning

c) päevakorrapunkti kohta tehtud otsused, soovitused ja järeldused.

3. Protokolli märgitakse ka osalevate delegatsioonide liikmed, samuti tehakse märge ministeeriumi, ameti või institutsiooni kohta, mida nad esindavad.

4. Komitee kiidab protokolli heaks oma järgmisel koosolekul.

Artikkel 7

Komitee otsused ja soovitused

1. Komitee võtab otsuseid vastu mõlema lepinguosalise nõusolekul.

2. Komitee otsuste pealkiri on „otsus”, sellele järgneb seerianumber ja otsuse teema kirjeldus. Märgitakse ka otsuse jõustumise kuupäev. Otsustele kirjutavad alla komitee esindajad, kes on volitatud tegutsema lepinguosaliste nimel. Otsused koostatakse kahes eksemplaris, kusjuures mõlemad on võrdselt autentsed.

3. Lõikeid 1 ja 2 kohaldatakse mutatis mutandis komitee soovituste suhtes.

Artikkel 8

Kulud

1. Kumbki lepinguosaline kannab ise kulud, mis tal tekivad komitee koosolekutel osalemise tõttu, sealhulgas personali-, sõidu- ja elamis- ning posti- ja sidekulud.

2. Muud koosolekute korraldamisega seotud kulud kannab üldjuhul koosolekut korraldav lepinguosaline.

Artikkel 9

Halduskord

1. Komitee koosolekud ei ole avalikud, kui komitee ei ole otsustanud teisiti.

2. Komitee protokolle ja muid dokumente käsitletakse konfidentsiaalsetena.

3. Osavõtjaid, kes ei ole lepinguosaliste ja liikmesriikide ametnikud, võidakse kutsuda mõlema kaaseesistuja kokkuleppel ning nende suhtes kehtivad samad konfidentsiaalsusnõuded.

4. Lepinguosalised võivad korraldada avalikke infotunde või muul viisil anda huvitatud avalikkusele teavet komitee koosolekute tulemuste kohta.

Artikkel 10

Jõustumine

Käesolev otsus jõustub selle vastuvõtmise kuupäeval.